সেপ্টেম্বরে ‘সার্জিক্যাল অ্যাটাক’-এর পর এই প্রথম ফের পাকিস্তানের উপর কড়া ভাবে হামলা চালাল ভারত। দিন দু’য়েক আগেই মাছিলে টহল দেওয়া তিন ভারতীয় সেনাকে নিয়ন্ত্রণরেখা অতিক্রম করে নৃশংসভাবে হত্যা করেছিল একদল পাক সেনা। এর কয়েক দিন আগেই জম্মু ও কাশ্মীরের সীমান্তে পাক সেনার গোলাগুলিতে এক বিএসএফ জওয়ানের মৃত্যু হয়েছিল। পরিসংখ্যান বলছে গত দু’মাসে অন্তত ২৪ জন ভারতীয় সেনা এই চোরাগোপ্তা হামলায় মারা পড়েছে। মারা গিয়েছে অন্তত ১৫ জন ভারতীয় নাগরিক। যার মধ্যে রয়েছে আড়াই বছরের শিশুও।
দিন দু’য়েক আগে মাছিলে যা ঘটেছিল তা আগুনে ঘৃতাহুতি দেওয়ার পক্ষে যথেষ্টই ছিল। আর এরই ফল এখন পাচ্ছে পাকিস্তান। বুধবার সকাল থেকে সীমান্ত বরাবর পাকিস্তানের সেনা পোস্টগুলি লক্ষ করে সমানে শেলিং এবং গুলি চালিয়েছে ভারতীয় সেনা। মূলত পুঞ্চ, রাজৌরি, মাছিল সেক্টরে এই গোলাগুলি চলে। পাল্টা উত্তরও দেয় পাকিস্তান। 

নিহত পাকিস্তানের ৩ জওয়ান
ভারতীয় সেনাদের ছোড়া শেলে পাকিস্তানের সেনাবাহিনীর ৩ জওয়ানের মৃত্যু হয়েছে। এঁদের মধ্যে একজন ক্যাপ্টেন পদমর্যাদার। এই তিন নিহত পাক সেনা আধিকারিকের নাম ক্যাপ্টেন তৈমুর আলি খান, হাবিলদার মুস্তাক হোসেন এবং ল্যান্স নায়েক গুলাম হোসেন। এছাড়াও, ভারতীয় সেনার ছোড়া একটি শেল পাক-অধিকৃত কাশ্মীরের দুধনিয়াল সেক্টরের নীলম ভ্যালি রোডে একটি বাসে গিয়ে লাগলে, গাড়ির চালক-সহ ১০ জনের মৃত্যু হয়। বাসের অন্যান্য যাত্রীরাও জখম হয়েছেন। পাক সেনা এবং সাধারণ মানুষের মৃত্যুর খবরের সত্যতা স্বীকার করেছে ভারতীয় সেনার ডিজিএমও। সেইসঙ্গে এই মৃত্যুর কথা স্বীকার করেছে পাকিস্তানও। ঘটনার বিস্তারিত রিপোর্ট পেতে পাক প্রাইম মিনিস্টার নওয়াজ শরিফের উপদেষ্টা মিঁয়া রাজ রব্বানি, পাকিস্তানের বিদেশমন্ত্রী শরতাত আজিজকে তলব করেছেন। 
আরও পড়ুন... 
‘মৃত মানুষ’-এর কিডনি লাগবে সুষমার শরীরে! বিনিময়ে মৃতকে জীবিত করতে হবে! 
আসল নয়, ব্যাঙ্কে জালনোট ভাঙাচ্ছেন কাশ্মীরের মানুষ!
ভারতীয় সেনাবাহিনীর দাবি, পাকিস্তানের পাল্টা শেলিং-এ পুঞ্চ, রাজৌরি এবং মাছিলের সীমান্ত ঘেঁষে থাকা গ্রামগুলি আক্রান্ত হচ্ছে। ভয়ে এলাকা ছেড়ে পালাচ্ছেন সাধারণ মানুষ। নিয়ন্ত্রণরেখা বরাবর ভীমবার গালি, কৃষ্ণা ঘাঁটি, নৌসেরা সেক্টরে ভারতীয় সেনা পোস্টগুলোকে লক্ষ করে হামলা চালিয়েছে পাকিস্তান। পাক সেনাবাহিনীর শেলিং-এ গুরেজ এলাকায় থাকা কিষেণ গঙ্গা হাইড্রোলিক পাওয়ার প্রজেক্টের ক্ষতি হয়েছে। পাকিস্তানের দাবি, প্রতিরোধে ৭ ভারতীয় জওয়ানের মৃত্যু হয়েছে। তবে, ভারতীয় সেনাবাহিনী এই তথ্য উড়িয়ে দেওয়ার সঙ্গে সঙ্গে জানিয়েছে, এখন পর্যন্ত তাঁদের ৩ জওয়ান জখম হয়েছে।